Diari Oficial de la Generalitat Valenciana


Sumari del DOGV 6821, del 18-07-2012 (2012/7053)

RESOLUCIÓ d'11 de juliol de 2012, del director general d'Administració Local, per la qual publica els estatuts de la Mancomunitat de Servicis Socials i Culturals de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6821

Data del DOGV
:   18-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7053


Data del document
:   11-07-2012

Organisme emissor
:   Conselleria de Presidència

Tipus de document
:   Resolució

Descriptors 

:   * administració local

RESOLUCIÓ d'11 de juliol de 2012, del director general d'Administració Local, per la qual publica els estatuts de la Mancomunitat de Servicis Socials i Culturals de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá. [2012/7053]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els estatuts a la nova regulació que conté este text legal. L'adaptació esmentada, per tal que tinga eficàcia, s'ha de publicar en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010.  
La Mancomunitat de Servicis Socials i Culturals de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá, d'acord amb el que disposa la norma esmentada, hi ha adaptat els estatuts.  
  
S'han examinat l'expedient tramitat i els estatuts aprovats, i no s'hi advertix cap infracció de l'ordenament jurídic.  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat de Servicis Socials i Culturals de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá, el text dels quals es transcriu a continuació com a annex, després que s'ha acreditat en l'expedient la legalitat de les actuacions.  
Contra esta resolució, que no posa fi a la via administrativa, les persones interessades poden interposar-hi un recurs d'alçada davant del superior jeràrquic del director general d'Administració Local, en el termini d'un mes, comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques, no es pot interposar recursos en via administrativa, d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 11 de juliol de 2012.- Vicente Saurí Martí: El director general d'Administració Local.  
  
  
  
Annex  
  
Estatuts de la Mancomunitat de Servicis Socials i de Caràcter Cultural de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá.  
  
Article primer  
1. Les entitats locals de Callosa d'en Sarrià, Polop de la Marina, Tàrbena, Bolulla, Benimantell, Confrides, Guadalest, Benifato i Beniardá, a la província d'Alacant, a l'empara del que disposa l'ordenament jurídic, acorden constituir-se com a mancomunitat voluntària d'entitats locals per a l'organització i prestació de forma mancomunada de les obres, servicis o activitats de la seua competència que s'arrepleguen en estos estatuts.  
2. La Mancomunitat té personalitat i capacitat jurídica per al compliment dels seus fins específics.  
Article segon  
La mancomunitat que es constituïx es denomina Mancomunitat de Servicis Socials i de Caràcter Cultural de Callosa d'en Sarrià, Polop, Tàrbena, Bolulla, Benimantell, Confrides, Guadalest, Benifato i Beniardá, i té la seu pròpia en el municipi de Callosa d'en Sarrià.  
  
  
Article tercer  
1. Són fins de la Mancomunitat:  
a) Millorar la qualitat de vida de tots els ciutadans en pro d'aconseguir un millor benestar social.  
b) Sufragar els gastos de personal adscrit als servicis socials.  
c) Potenciar i facilitar els recursos necessaris per a pal·liar la problemàtica social, personal i familiar que es puga plantejar a qualsevol ciutadà dels municipis mancomunats.  
d) Coordinar els centres i servicis de caràcter social de la zona.  
e) Atendre la problemàtica sectorial que puga plantejar-se.  
f) La resta de servicis inclosos en l'àmbit de la competència municipal, segons els termes de la legislació de l'Estat i de la comunitat autònoma en cada moment.  
2. Per a l'assumpció de nous servicis, serà necessària la conformitat de totes les entitats mancomunades interessades, per un acord del ple per majoria absoluta.  
3. La Mancomunitat estudiarà estes peticions i resoldrà sobre la seua viabilitat.  
4. La prestació i explotació dels servicis podrà dur-la a terme la mancomunitat d'acord amb qualsevol de les formes previstes en l'ordenament jurídic.  
5. La prestació dels fins enumerats en el paràgraf 1r d'este article suposa la subrogació per part de la mancomunitat en la titularitat del servici. Li correspon, per tant, la gestió integral, així com tot el que fa a la imposició i ordenació de la taxa que puga imposar-se.  
  
  
Article quart  
La Mancomunitat, com a entitat local reconeguda per la llei, exercirà totes les potestats que siguen conferides per la legislació que afecte les entitats d'estes característiques per al compliment dels seus fins.  
  
  
Article quint  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El ple de la Mancomunitat.  
b) El president.  
c) El vicepresident o vicepresidents, si és el cas.  
d) La Junta de Govern (optatiu).  
3. Es poden també crear totes les comissions informatives que es requerisquen, tenint en compte el nombre de servicis que la mancomunitat preste. La creació i composició d'estes comissions es decidirà mitjançant un acord adoptat en una sessió extraordinària que haurà de convocar el president dins dels trenta dies següents al de la sessió constitutiva, sense perjuí de la possibilitat d'acordar-ne modificacions en sessions posteriors.  
4. Es crearà una comissió especial de comptes amb funcionament, competències i amb posició idèntiques a les establides per a la totalitat de les entitats locals en l'article 116 de la Llei 7/1985, de data 2 d'abril i la resta de concordants en l'ordenament jurídic.  
  
Article sext  
1. El Ple de la Mancomunitat estarà integrat pels vocals representants de les entitats mancomunades, triats pels plens respectius.  
  
2. Als efectes de la representativitat prevista en l'article 101 de la Llei 8/2010, de Règim Local de la Comunitat Valenciana, cada municipi està representat en el Ple de la Mancomunitat per l'alcalde o alcaldessa i un altre regidor o regidora elegit pel ple corresponent per majoria absoluta i que es mantindrà fins que no siga revocat pel ple que el va elegir o perda la condició de regidor.  
  
3. Per a les votacions, en el Ple de la Mancomunitat s'utilitza el sistema de vot ponderat: correspon a cada municipi un nombre de vots que s'assigna prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els estatuts, atenent la tipologia poblacional dels municipis que conformen la mancomunitat, poden, amb caràcter excepcional i ben justificat, reajustar els vots d'algun o alguns trams de població per a aconseguir una major representativitat  
.  
El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la mancomunitat.  
El vot serà emés per l'alcalde o alcaldessa de cada municipi, si està present en la sessió i, si no hi és, pel regidor designat com a segon vocal pel ple de la corporació.  
La resta d'aspectes relatius al règim de funcionament, sessions i competències dels òrgans de la mancomunitat s'ajusta al que establixen els estatuts i al que establix per als ajuntaments la normativa de règim local.  
4. Les entitats han de nomenar un segon vocal de cada un dels representants en la mancomunitat, el qual emetrà el vot en absència de l'alcalde.  
5. El mandat de vocals coincidix amb el de les corporacions respectives. Els vocals del Ple de la Mancomunitat perden esta condició quan perden la condició de regidors o quan ho acorde el ple de l'ajuntament representat.  
  
Article sèptim  
1. Després de la celebració d'eleccions locals i dins del termini previst per la llei per a la designació de representants en òrgans col·legiats, les entitats locals han de nomenar el vocal i el suplent representants seus en la mancomunitat, i han de comunicar el resultat.  
  
2. Fins a la data de constitució del nou ple, actuen en funcions l'anterior i el seu president.  
3. Transcorregut el termini per a la designació dels vocals per les entitats i dins dels 10 dies següents, s'ha de constituir el nou ple de la Mancomunitat i designar el president.  
  
4. Durant el període a què es referix el paràgraf 2, només es pot dur a terme la gestió ordinària de la Mancomunitat.  
5. Després de cada procés electoral municipal i una vegada que els ajuntaments hagen comunicat a la mancomunitat el representant, el president en funcions ha de convocar la sessió plenària per a la constitució i l'elecció dels òrgans de govern, tot això de conformitat amb el que establixen els estatuts.  
Esta sessió ha de tindre lloc dins dels tres mesos següents a la constitució dels ajuntaments. Si no es convoca dins del termini assenyalat, quedaria automàticament convocada per a l'últim dia hàbil d'eixe termini.  
  
Article octau  
1. Correspon al Ple de la Mancomunitat  
a) Aprovar el pressupost.  
b) Aprovar la plantilla.  
c) Exercir accions en defensa dels drets de la mancomunitat; oposar-se en els assumptes litigiosos en què esta siga demandada i entaular qualsevol classe de recursos en assumptes de qualsevol grau o jurisdicció.  
d) Proposar la modificació o reforma dels estatuts.  
e) Aprovar, revisar, adquirir i alienar el patrimoni de la mancomunitat.  
f) Aprovació d'ordenances, censures de comptes, reconeixements de crèdits, operacions de rèdits, concessió de lleves i esperes, i qualsevol classe de compromisos econòmics.  
g) Aprovar els plans i els projectes necessaris per a l'establiment, el desplegament i la gestió de les obres, els servicis o les activitats previstes com a fins de la mancomunitat.  
h) Admissió i separació de membres de la mancomunitat.  
i) Establiment de mèrits per als concursos de funcionaris d'habilitació nacional.  
j) Aprovació de les bases que regiran les proves d'accés a la funció pública de la mancomunitat.  
k) Determinar la forma de gestionar els servicis.  
l) Creació, estructures i règim de funcionament de la comissió de govern.  
m) La incorporació dels fins previstos en l'article 3 no prestats inicialment.  
n) Totes les que la legislació atribuïx al ple dels ajuntaments per al compliment dels seus fins.  
  
Article nové  
1. El president de la mancomunitat el tria el Ple de la Mancomunitat, entre els seus membres, per majoria absoluta.  
2. Poden ser candidats a la presidència tots i cada un dels vocals que componen el ple.  
3. Si cap candidat no obté majoria absoluta en la primera votació, se'n celebra vint-i-quatre hores després la segona, i resulta triat el que obtinga el nombre més gran de vots. En cas d'empat, és elegit el de més edat.  
4. Per a la destitució del president se seguix el mateix procediment que el que establix la legislació per a la destitució de l'alcalde.  
  
  
Article deu  
El president designa un o dos vicepresidents, que el substituïxen per l'orde del nomenament en cas d'absència, vacant o malaltia.  
  
  
Article onze  
1. El president de la Mancomunitat té les competències següents:  
  
a) Dirigir el govern i l'administració de la mancomunitat.  
b) Convocar, presidir i alçar les sessions del ple, de la comissió de govern i de qualssevol altres òrgans municipals.  
c) Dirigir, inspeccionar i impulsar els servicis, les obres i les activitats de la mancomunitat.  
d) Ordenar pagaments, retre comptes i administrar els fons i els béns de la mancomunitat.  
e) Retre anualment els comptes de l'Administració del patrimoni.  
  
f) Disposar gastos dins dels límits de la seua competència.  
g) Exercir la direcció del personal de la mancomunitat.  
h) Formular amb els tècnics corresponents el projecte de pressupost de la mancomunitat.  
i) Contractar obres, servicis i subministraments, sempre que la quantia no excedisca el 5% dels recursos ordinaris del pressupost, ni el 50% del límit general aplicable a la contractació directa, d'acord amb el procediment legalment establit.  
j) Representar a la mancomunitat en qualsevol classe d'actes i negocis jurídics.  
k) Atorgar poders a procuradors per a comparéixer en juí i fora de juí.  
l) Visar amb la firma els certificats que s'expedisquen dels actes i els documents de la mancomunitat.  
m) Exercir totes les accions que siguen necessàries per al bon funcionament dels servicis de la mancomunitat.  
n) Totes les que la normativa de règim local atribuïx a l'alcalde per al compliment de les competències que té atribuïdes.  
2. El president pot delegar l'exercici de les seues atribucions, excepte la de convocar i presidir les sessions del ple i de la comissió de govern i les enumerades en els apartats a), g) i k).  
  
Article dotze  
1. La comissió de govern la integren el president i un nombre de vocals no superior al terç del nombre legal, nomenats i separats lliurement pel president, que en ret compte al ple.  
2. Correspon a la comissió de govern:  
a) Assistir el president en l'exercici de les seues atribucions.  
b) Les atribucions per a què el president o un altre òrgan municipal la delegue. No són delegables les atribucions reservades al ple en els apartats a), b), d), f), g), h), i), j), k), l) i m) de l'article 8.  
  
Article tretze  
1. El ple funciona en règim de sessions ordinàries de periodicitat establida i extraordinàries.  
2. El ple celebrarà sessió ordinària com a mínim una vegada al trimestre, i extraordinària quan ho decidisca el president o ho sol·licite la quarta part, almenys, del nombre legal de vocals del ple. En este últim cas, la celebració no es pot demorar per més de dos mesos des que se sol·licite.  
  
Article catorze  
1. Les sessions del ple s'han de convocar almenys amb cinc dies hàbils d'antelació. En la convocatòria s'ha de fer constar l'orde del dia.  
2. El ple es constituïx vàlidament amb l'assistència d'un terç del nombre legal dels membres, que mai pot ser inferior a tres. Este quòrum s'ha de mantindre al llarg de tota la sessió.  
3. En tots els casos es requerix l'assistència del president i del secretari de la mancomunitat, o de les persones que legalment els substituïsquen.  
  
Article quinze  
1. Els acords del ple s'adopten, per regla general, per majoria simple dels membres representants. Hi ha majoria simple quan els vots afirmatius són més que els negatius.  
2. És necessari el vot favorable del terç com a mínim del nombre total de municipis en la Mancomunitat a més de la majoria absoluta del nombre de vots per representant, segons el que establix l'article 6.3 d'estos estatuts, per a l'adopció d'acords en les matèries següents:  
  
a) Proposta de modificació o ampliació dels estatuts.  
b) Aprovació del pressupost de la Mancomunitat.  
c) Aprovació d'ordenances i tarifes de caràcter general que afecten els usuaris dels servicis.  
d) Aprovació dels comptes.  
e) Aprovació de la plantilla de la Mancomunitat.  
f) Concertar crèdits.  
g) Acordar la prestació dels servicis previstos en l'apartat e) del paràgraf 1r, de l'article 3.  
h) Creació, estructura i règim dels servicis de funcionament de la comissió de govern.  
i) L'assumpció dels nous servicis previstos en l'apartat e) de l'article 3.  
j) Determinació de la forma de gestió dels servicis.  
k) Aprovació de quotes extraordinàries.  
  
Article setze  
1. La funció pública de secretaria, que abasta la fe pública i l'assessorament legal preceptiu, així com el control i fiscalització, intervenció de la gestió econòmica, financera i pressupostària, i la comptabilitat, tresoreria i recaptació seran encomanats a funcionaris amb habilitació de caràcter nacional i es cobriran per concurs entre els funcionaris que tinguen este caràcter, d'acord amb el que disposa l'ordenament jurídic.  
  
2. Fins que es creen estes places, estes funcions les exerciran els funcionaris que tinguen este caràcter, nomenats pel ple de la Mancomunitat d'acord amb la legislació entre els funcionaris que tinguen la funció de secretaria en els ajuntaments mancomunats.  
  
3. En el cas de vacant, una vegada creades les places, el procediment d'incorporació serà semblant al previst per a la resta de les entitats locals.  
  
Article dèsset  
1. La resta del personal de la Mancomunitat serà seleccionat per mitjà dels sistemes d'oposició, concurs i concurs oposició, que ha de respectar en tots els casos els principis constitucionals de publicitat, mèrit i capacitat.  
2. Fins que es proveïsquen les places convocades, es poden cobrir interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen seleccionades oportunament.  
3. Les places vacants s'han de traure a oferta d'ocupació en el primer trimestre de cada any.  
4. El nomenament i el règim del personal eventual, si és el cas, és idèntic al previst per a les corporacions locals per la legislació.  
  
  
Article díhuit  
1. La hisenda de la Mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de servicis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de servicis de la competència de la mancomunitat.  
e) Els procedents d'operacions de crèdit.  
f) Multes.  
g) Les aportacions dels municipis mancomunats.  
h) Qualsevol altre recurs que s'establisca a favor de les mancomunitats per disposicions legals que es dicten.  
  
Article dènou  
1. Per a la imposició, exacció, liquidació i cobrança dels recursos enumerats en l'article anterior, la mancomunitat ha d'aprovar les ordenances fiscals corresponents als distints servicis, que tindran força obligatòria en tots els municipis integrants, una vegada aprovades.  
  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que contribuïsquen als fins regulats en articles anteriors.  
  
3. La Mancomunitat pot en qualsevol moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article vint  
1. Les aportacions econòmiques que han d'efectuar els municipis integrats en la Mancomunitat poden ser ordinàries i extraordinàries, i seran, en tots els casos, proporcionals al nombre d'habitants de cada un dels municipis en relació amb el cost del servici que s'ha de mancomunar, també els gastos generals. Estes aportacions patiran les alteracions pròpies de les variacions del nombre d'habitants de cada municipi, tenint en compte les revisions anuals que els afecten.  
  
2. Seran aportacions econòmiques ordinàries les següents:  
a) Les destinades a sufragar el funcionament de la Mancomunitat pel que fa als servicis generals.  
b) Les destinades al manteniment i conservació dels servicis que es mancomunen.  
c) Les que tinguen com a objecte sufragar gastos de primer establiment dels servicis mancomunats. Estes aportacions han de ser en diners o en béns mobles o immobles que figuren ben inventariats pels respectius ajuntaments. Es computa en este cas el valor del que aporta cada municipi, després de la comprovació tècnica de la idoneïtat per al fi a què es destina i la taxació de l'import actual pel ple de la mancomunitat.  
3. Seran aportacions extraordinàries les que obligatòriament han de fer els municipis mancomunats en la proporció que corresponga a cada un segons el que establix l'article 21 d'estos estatuts, per l'import necessari per a eixugar el dèficit que resulte en liquidar la mancomunitat els seus pressupostos. Estes aportacions tindran caràcter de subvenció a fons perdut per a l'efectivitat se'ls apliquen les normes dels articles 21 i 21.1 d'estos estatuts.  
  
Article vint-i-u  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
  
Article vint-i-dos  
1. Les aportacions econòmiques dels municipis es duran a terme de la manera i en els terminis que determine el ple. En el cas que algun municipi es retarde en el pagament de la quota en més d'un trimestre, el president el requerirà en el termini de vint dies. Transcorregut el termini, si no ha fet efectiu el dèbit, el president pot sol·licitar dels òrgans de l'Administració central, autonòmica o provincial la retenció de les quotes pendents, amb càrrec a les quantitats que es liquiden per qualsevol concepte a favor de l'ajuntament deutor a fi que les entregue a la mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'adjunte el certificat del descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a la separació definitiva, i es poden reclamar les quantitats degudes i els gastos derivats de conformitat amb els apartats 1 i 2 d'este article.  
  
Per a la separació definitiva serà imprescindible l'acord del ple de la mancomunitat per majoria absoluta, i la ratificació almenys per un nombre igual de les entitats mancomunades, excepte la que siga objecte de separació. En tots els casos se seguirà el procediment establit en l'article 28.e d'estos estatuts.  
  
Article vint-i-tres  
1. La mancomunitat ha d'aprovar anualment un pressupost d'acord amb el que establix la legislació de règim local.  
2. El pressupost constituïx l'expressió xifrada, conjuntament i sistemàticament, de les obligacions que, com a màxim, poden reconéixer i dels drets amb venciment o que es preveja fer durant l'exercici econòmic.  
3. S'han d'incloure en el pressupost les inversions que es pretenga realitzar, així com les seues fonts de finançament.  
  
Article vint-i-quatre  
1. El patrimoni de la Mancomunitat està integrat per qualsevol classe de béns, drets i accions que adquirisca legítimament, bé en el moment de la constitució o després. Per a això, s'ha de fer un inventari d'acord amb el que establisquen les disposicions vigents en la matèria.  
  
2. La participació de cada entitat mancomunada en este patrimoni es fixa tant inicialment, com per al futur d'acord amb el nombre d'habitants de dret de cada entitat, segons l'últim padró quinzenal.  
  
No obstant això, i ateses les característiques de les aportacions de la mancomunitat, es pot tindre en compte altres factors de ponderació.  
  
  
Article vint-i-cinc  
La mancomunitat es constituïx per temps indefinit.  
  
Article vint-i-sis  
La modificació dels estatuts s'acomoda al mateix procediment i requisits que els exigits per a aprovar-los.  
La modificació dels estatuts en aspectes no constitutius s'ajusta al procediment que s'establix en els estatuts mateix. Per a l'aprovació d'este tipus de modificació, és suficient l'acord de l'òrgan plenari de la mancomunitat, adoptat per majoria absoluta. Primer requeriran l'aprovació inicial del ple de la mancomunitat, l'audiència dels ajuntaments mancomunats durant un mes i la resolució definitiva del Ple de la Mancomunitat per majoria absoluta.  
  
En el cas de dissolució de la mancomunitat, manté la personalitat jurídica fins que no adopte el ple l'acord de liquidació i distribució del patrimoni, el qual s'ha de publicar en el Diari Oficial de la Comunitat Valenciana.  
  
Article vint-i-set  
1. Per a la incorporació a la Mancomunitat d'un nou municipi és necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del ple de la mancomunitat.  
2. L'aportació inicial dels municipis incorporats a la mancomunitat, després de la constitució, la determina l'índex del patrimoni de la mancomunitat per habitants, multiplicat pel nombre d'habitants de dret de l'entitat que sol·licita la inclusió.  
  
Si no hi ha cap patrimoni, ha d'aportar la quota que resulte de multiplicar la quantitat a què es referix l'apartat 1) de l'article 20 pel nombre d'habitants de dret del municipi i per un nombre d'anys que no pot excedir els cinc.  
La quota que resulte de la valoració pot ser exigida en el moment de la incorporació de l'entitat local a la mancomunitat o pot quedar diferida per al supòsit de la dissolució o, si és el cas, separació de la mancomunitat.  
3. Així mateix, haurà d'aportar tots els gastos que s'originen amb motiu de la inclusió en la mancomunitat.  
  
Article vint-i-huit  
Per a la separació voluntària de la mancomunitat de qualsevol dels municipis que la integren, és necessari:  
a) Que ho sol·licite la corporació interessada, amb l'acord previ adoptat per la majoria absoluta en el seu ple.  
b) Que es trobe al corrent del pagament de les aportacions.  
c) Ha d'abonar tots els gastos que s'originen amb motiu de la separació i la part del passiu contret per la Mancomunitat a càrrec seu.  
  
d) Que hi vote favorablement la majoria absoluta dels vocals del ple de la Mancomunitat.  
e) Adhesió i separació de municipis.  
1. L'adhesió i separació voluntària d'un o més municipis s'ha de sol·licitar mitjançant un acord plenari de la corporació afectada, adoptat amb el vot favorable de la majoria absoluta del nombre legal de membres que la integren.  
2. El procediment per a l'adhesió i separació de municipis s'ajusta al procediment que els estatuts establixen, i necessita, en tots els casos, l'acord de l'òrgan plenari de la mancomunitat, adoptat per majoria absoluta.  
3. Amb independència del que, si és el cas, puguen establir els estatuts, són causes de separació forçosa de municipis:  
a. L'incompliment persistent del pagament de les aportacions.  
b. L'incompliment de les altres actuacions necessàries per al funcionament correcte de la mancomunitat a què estiga obligat pels estatuts.  
  
4. La decisió de separació forçosa requerix la tramitació del procediment que establixen els estatuts, que ha d'anar precedit d'un requeriment previ i d'atorgament d'un termini per al compliment de les obligacions. Si no es fan efectives en el termini, s'ha d'adoptar un acord de separació forçosa i s'han de concloure els tràmits assenyalats en els estatuts per a la separació definitiva.  
  
5. Els estatuts regulen la separació unilateral d'un municipi, que, en tots els casos comporta l'obligació de notificar-la amb un any d'antelació i la de complir tots els compromisos pendents.  
  
Article vint-i-nou  
1. La separació d'una o diverses corporacions no obliga el ple a practicar liquidacions de la mancomunitat. Este dret queda en suspens fins al dia de la dissolució de la mancomunitat, data en què entrarà o entraran a participar en la part alíquota que li corresponga de la liquidació de béns de la Mancomunitat.  
En el cas que l'aportació inicial estiga constituïda per elements del servici propis de l'ajuntament, la mancomunitat pot, a la vista de les circumstàncies, fer efectiva totalment o parcialment la liquidació amb els mateixos elements aportats.  
  
2. Les corporacions separades tampoc no poden al·legar el dret de propietat dels béns i servicis de la Mancomunitat, encara que es trobe en el seu terme municipal.  
  
Article trenta  
La Mancomunitat es dissol per alguna de les causes següents:  
  
a) Per desaparició del fi per al qual es crea.  
b) Quan ho acorden el ple de la mancomunitat i els ajuntaments mancomunats, amb el vot favorable de la majoria absoluta legal dels membres.  
c) Perquè l'Estat, la comunitat autònoma o la diputació provincial duguen a terme la prestació dels servicis que té com a objecte, per absorció de les competències municipals respectives.  
  
Article trenta-un  
1. Quan els ajuntaments mancomunats decidisquen dissoldre la mancomunitat, han d'adoptar l'acord previ en què manifesten este propòsit, que requerix per a ser vàlid la majoria absoluta de vots dels membres que legalment els integren.  
2. A la vista dels acords municipals, el ple de la Mancomunitat, en el termini dels 30 dies següents a la recepció de la comunicació, ha de nomenar una comissió liquidadora, composta pel president i, almenys, quatre vocals. S'hi ha d'integrar, per a complir les funcions assessores, el secretari i també l'interventor, si n'hi ha. Pot també convocar a les reunions experts determinats, només per tal de sentir la seua opinió o de preparar informes o dictàmens en temes concrets de la seua especialitat.  
3. La comissió, en un termini no superior a tres mesos, ha de fer un inventari de béns, servicis i drets de la Mancomunitat; xifrar els seus recursos, càrregues i dèbits, i allistar el personal. Més tard ha de proposar al ple de l'entitat la distribució o integració en els ajuntaments mancomunats, tenint en compte les mateixes dades que hagen servit per a la formació del patrimoni.  
  
També ha d'assenyalar el calendari d'actuacions liquidadores, que no ha d'excedir a sis mesos.  
4. La proposta, per a ser aprovada vàlidament, requerix el vot favorable de la majoria absoluta dels membres del ple de l'entitat. Una vegada aprovada, la proposta és vinculant per als ajuntaments mancomunats.  
5. En tots els casos, verificada la integració del personal en les municipalitats respectives, s'han de respectar tots els drets de qualsevol orde o naturalesa que tinga en la mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tenen la consideració de registres delegats del de la mancomunitat per a entrades, eixida i presentació de documents.  
  
DISPOSICIONS TRANSITÒRIES  
  
Primera  
Dins del mes següent a l'aprovació definitiva dels estatuts, les corporacions mancomunades han de designar el representant que els corresponga i han de comunicar el nom i l'adreça a la secretaria de l'assemblea constituent.  
  
Segona  
L'assemblea constituent, en un termini igual, ha de convocar tots els representants de les entitats mancomunades amb l'únic objecte de constituir el ple i nomenar el president de la mancomunitat. Hi actua de secretari la persona que ho siga de l'ajuntament on se celebre la sessió.  
  
  
DISPOSICIÓ FINAL  
  
Única  
En tot allò que no preveuen estos estatuts, s'aplica el que establix la legislació per a les entitats locals, tant en l'àmbit nacional com en l'autonòmic.